|  |  |
| --- | --- |
|  | PATVIRTINTA Rokiškio rajono savivaldybės tarybos 2022 m. gruodžio 23 d. sprendimu Nr. TS- |

**DĖL NEKILNOJAMOJO KULTŪROS PAVELDO PAŽINIMO, SKLAIDOS IR ATGAIVINIMO PROJEKTŲ RĖMIMO BIUDŽETO LĖŠOMIS TVARKOS APRAŠAS**

**I SKYRIUS**

**BENDROSIOS NUOSTATOS**

1. Nekilnojamojo kultūros paveldo pažinimo, sklaidos ir atgaivinimo projektų rėmimo Rokiškio rajono savivaldybės biudžeto lėšomis tvarkos aprašas (toliau – aprašas) reglamentuoja Rokiškio rajono savivaldybės (toliau – savivaldybė) administracijai pateiktų nekilnojamojo kultūros paveldo pažinimo, sklaidos ir atgaivinimo projektų (toliau – projektas) rėmimo principus, jų pateikimo, svarstymo ir tvirtinimo tvarką, lėšų skyrimo ir atsiskaitymo už jų panaudojimą tvarką.

2. Lėšos projektams finansuoti numatomos Rokiškio rajono savivaldybės biudžete.

3. Nekilnojamojo kultūros paveldo pažinimo sklaidos ir atgaivinimo programa – tai vizualinių priemonių kūrimas-stendai, plakatai, ženklai, vaizdo, garso, informavimo priemonių sukūrimas (išskyrus interneto svetainių sukūrimą), istorinės edukacinės programos, parodos, žygiai ir kt., siejama mūsų krašto kultūros paveldu, jo apsauga, atgaivinimu, pažinimu.

4. Projektų paraiškas gali teikti visi Lietuvos Respublikos įstatymų nustatyta tvarka įregistruoti ir Rokiškio rajono savivaldybėje veikiantys juridiniai asmenys.

**II SKYRIUS**

**NEKILNOJAMOJO KULTŪROS PAVELDO PAŽINIMO SKLAIDOS IR ATGAIVINIMO PROJEKTŲ RĖMIMO PRINCIPAI**

5. Parama projektams skiriama vadovaujantis šiais kriterijais:

5.1. projekto reikšmė nekilnojamojo kultūros paveldo objektams pažinti, atgaivinti jų aktualizacijai skleisti;

5.2. projekto socialinis, kultūrinis aktualumas, idėjos originalumas ir šiuolaikiškumas, atliepiantis į Europos komisijos ir Kultūros paveldo departamento prie Kultūros ministerijos metinius teminius kvietimus;

5.3. kito finansavimo šaltinio dalies dydis, pagrįstas dokumentais;

5.4. projekto vykdytojo patirtis, vykdant ankstesnius projektus, susijusius su kultūros paveldo apsauga; projekto rezultatų sklaida ir veiklos tęstinumas; tikslios ir pagrįstos išlaidos.

6. Priklausomai nuo projekto veiklų pobūdžio, savivaldybė gali finansuoti tokias išlaidų rūšis:

6.1. paslaugų įsigijimo išlaidos (sklaidos kūrimo, įrengimo, maketavimo, gamybos transporto, technikos nuomos ir kt.);

6.2. prekių įsigijimo išlaidos (projekto tikslams pasiekti būtinos prekės, priemonės kurių vieneto kaina ne didesnė kaip Lietuvos Respublikos Vyriausybės 2009 m. birželio 10 d. nutarimu Nr. 564 „Dėl Minimalios ilgalaikio materialiojo turto vertės nustatymo ir ilgalaikio turto nusidėvėjimo (amortizacijos) minimalių ir maksimalių ekonominių normatyvų viešojo sektoriaus subjektams sąrašo patvirtinimo“ nustatytas dydis).

**III SKYRIUS**

**PARAIŠKŲ PATEIKIMO IR SVARSTYMO TVARKA**

7. Nustatytos formos projektų paraiškas (priedas) savivaldybei gali teikti visi Lietuvos Respublikos įstatymų nustatyta tvarka įregistruoti ir Rokiškio rajono savivaldybėje veikiantys juridiniai asmenys (toliau – pareiškėjai).

8. Paraiškų priėmimas skelbiamas I pusmetį savivaldybės administracijos tinklapyje [www.rokiskis.lt](http://www.rokiskis.lt).

9. Paraiška turi būti užpildyta ir pateikiama elektroniniu būdu arba tiesiogiai, paraiška užpildoma kaip nurodyta 1 priede ir pasirašyta pateikiama adresu: Respublikos g. 94, Rokiškio m. arba el. paštu savivaldybe@post.rokiskis.lt.

10. Paraiškų priėmimo trukmė yra 30 kalendorinių dienų nuo paskelbimo savivaldybės tinklapyje.

11. Kartu su paraiška pateikiama: detali projekto sąmata, juridinio asmens registravimo pažymėjimo patvirtinta kopija.

12. Paraiškoje ir detalioje projekto sąmatoje privaloma nurodyti kitus projekto finansavimo šaltinius ir iš jų planuojamas gauti sumas.

13. Paraiškas svarsto ir savivaldybės administracijos direktoriui rekomendacijas dėl projektų finansavimo teikia Nekilnojamojo kultūros paveldo pažinimo, sklaidos ir atgaivinimo projektų paraiškų vertinimo komisija (toliau – komisija), kurios sudėtį iš 5 (penkių) narių ir darbo reglamentą tvirtina savivaldybės administracijos direktorius.

14. Komisijos sprendimai yra teisėti, kai posėdyje dalyvauja ne mažiau kaip 2/3 komisijos narių. Komisija sprendimus priima paprasta posėdyje dalyvaujančių komisijos narių balsų dauguma. Komisija, vertindama paraiškas, vadovaujasi 5 punkte nurodytais kriterijais ir jei pateikta paraiška juos atitinka, projektui skiriamas finansavimas.

**IV SKYRIUS**

**LĖŠŲ SKYRIMO TVARKA**

15. Sprendimą dėl lėšų skyrimo projektams finansuoti priima savivaldybės administracijos direktorius, įvertinęs komisijos pateiktus pasiūlymus. Lėšos projektams finansuoti skiriamos savivaldybės administracijos direktoriaus įsakymu.

16. Paraiškų sąrašas ir savivaldybės administracijos direktoriaus įsakymas, kuriuo lėšos paskirstomos projektams, skelbiami savivaldybės interneto svetainėje [www.rokiskis.lt](http://www.rokiskis.lt);

17. Finansavimą gavę projektai turi būti įgyvendinti per einamuosius biudžetinius metus.

18. Projektų finansavimas vykdomas pagal savivaldybės administracijos ir projekto pareiškėjo sudaromą nustatytos formos savivaldybės biudžeto lėšų naudojimo sutartį su priedais (forma patvirtinta Rokiškio rajono savivaldybės administracijos direktoriaus įsakymu).

19. Savivaldybei gali būti gražintos pareiškėjo nepanaudotos lėšos, jos atitektų kitiems projektams pagal eilę.

**V SKYRIUS**

**ATSISKAITYMO UŽ PANAUDOTAS LĖŠAS TVARKA**

20. Projekto pareiškėjas už gautas lėšas atsiskaito sutartyje nustatyta tvarka ir teikia savivaldybės administracijos Centralizuotos buhalterinės apskaitos skyriui lėšų panaudojimo, prekių ir priemonių įsigijimo dokumentus, pasirašytus pareiškėjo ir asignavimų valdytojo iki biudžetinių metų gruodžio 15 d.

21. Už lėšų panaudojimo teisėtumą atsako pareiškėjai.

22. Pareiškėjas, pažeidęs šio aprašo bei savivaldybės biudžeto lėšų naudojimo sutarties reikalavimus, atsako teisės aktų nustatyta tvarka ir praranda teisę kitais metais teikti paraišką ir gauti šios programos projekto rėmimą iš savivaldybės.

**VI SKYRIUS**

**BAIGIAMOSIOS NUOSTATOS**

23. Šis Aprašas gali būti keičiamas, papildomas ar naikinamas Rokiškio rajono savivaldybės tarybos sprendimu.

|  |  |
| --- | --- |
|  | Nekilnojamojo kultūros paveldo pažinimo, sklaidos ir atgaivinimo projektų rėmimo iš Rokiškio rajono savivaldybės biudžeto lėšų tvarkos aprašo priedas  |

Rokiškio rajono savivaldybės administracijai

**PARAIŠKA**

\_\_\_\_\_\_\_\_\_\_\_\_\_\_\_

(data)

**I. PAREIŠKĖJO DUOMENYS**

|  |  |
| --- | --- |
| Pareiškėjo pavadinimas, kodas juridinių asmenų registre  |  |
| Adresas |  |
| Kontaktinio asmens telefonas, el. paštas |  |
| Banko pavadinimas, kodas, atsiskaitomosios sąskaitos Nr. |  |
| Projekto įgyvendinimo vieta |  |

**II. PROJEKTO PAVADINIMAS, APRAŠYMAS**

|  |  |
| --- | --- |
| Aprašymas |  |
| Siekiami rezultatai, tikslai, uždaviniai, aktualumas |  |
| Vykdymo laikotarpis, pradžia ir pabaiga |  |
| Vykdytojas, partneriai (jei yra) |  |
| Informacija apie sklaidą viešose priemonėse ir vietose |  |

**III. IŠLAIDŲ SĄMATA**

|  |  |  |
| --- | --- | --- |
| Eil. Nr. | Išlaidų pavadinimas  | Iš savivaldybės prašoma suma (Eur) |
| 1. |  |  |
|  |  |  |
|  | Iš viso: |  |

Kartu su paraiška pateikiamos:

1. juridinio asmens registracijos pažymėjimo kopija;
2. prašomos finansuoti priemonės maketas, preliminarūs susitarimai su projekto partneriais, iliustracinė medžiaga ir kt.;
3. sutarčių, raštų kopijos (partneriai, rėmėjai ir kt.).

Tvirtinu, kad paraiškoje pateikta informacija yra tiksli ir teisinga.

Projekto vadovas, pareiškėjas: A.V. \_\_\_\_\_\_\_\_\_\_\_\_\_

 (parašas) (vardas, pavardė)